Polisie bied losprys aan vir verhoorafwagtende moordbeskuldigdeDie polisie soek na Dorobo Rodney Tshivula (Foto: Verskaf) Die polisie in Limpopo bied ŉ losprys van R100 000 aan vir inligting wat tot die inhegtenisneming en vervolging van ŉ moordbeskuldigde van dié provinsie kan lei. Brig. Motlafela Mojapelo, woordvoerder van die polisie, sê in ŉ verklaring die polisie in Vhulaudzi buite Thohoyandou is op die spoor van Dorobo Rodney Tshivula (31) wat sedert verlede jaar op aanklag van moord gesoek word. Tshivula is in 2018 op borgtog vrygelaat en was veronderstel om weer op 17 September 2018 in die Dzanani-hooggeregshof te verskyn. Hy het egter nooit vir dié verskyning opgedaag nie en is sedertdien steeds soek. Volgens Mojapelo is die verdagte aanvanklik in hegtenis geneem nadat hy aan die moord op sy vriendin Suzan Mabala (29) verbind is. Mabala is op 9 April 2017 as vermis aangemeld waarna haar liggaam weke later op 13 Mei 2017 in die bosse naby ŉ informele nedersetting gevind is. Ontstoke lede van die gemeenskap het daarna paaie in die omgewing versper en die Vhulaudzi-polisiestasie aan die brand gesteek. Altesaam 21 mense is destyds op aanklagte van openbare geweld in hegtenis geneem. Enigiemand met inligting wat tot die inhegtenisneming van Tshivula kan lei, kan kapt. Tshinyadzo Rodney Ndou by 082 807 2666 of die misdaadstopnommer 08600 10111 of die naaste polisiestasie bel. ŉ Polisie-ondersoek duur voort.